Джираут де Борнел
Кралю прославен, блясък, яснота…

Превод от окситански: Симеон Хаджикосев, 1990

chitanka.info

Кралю прославен, блясък, яснота,

ако на Бог цените милостта

и моя мил срещнете със похвала;

от снощи него аз не съм видяла,

а ето, пуква се зората.

Приятелю, презрете леността,

станете утре рано сутринта,

на изток е Зорницата изгряла,

влече деня, не съм се припознала

и ето, пуква се зората.

Приятелю, дочуйте моя глас,

сред птича песен ви зова и аз,

а песента от храстите долита;

дано ревнивец вас не ви уплита,

че ето, пуква се зората.

Приятелю, излезте в този час

и вгледайте се в звездния атлас.

Дали посланик верен съм кой пита

неверника нещастие сполита

и ето, пуква се зората.

Откакто, мили, с вас се разделих,

на колене в молитви се вглъбих,

зовях сина на Девата ни мила

чрез вас да ми дари любов, закрила

и ето, пуква се зората.

Приятелю, тогава в пруста тих

да бъда будна в себе си реших,

докле зората не е зазорила.

Сега не знам защо съм ви немила,

а ето, пуква се зората.

Приятелю, така съм упоен,

не питам нощ дали е, или ден,

държа в ръце красавица такава,

че повече не ме и занимава

глупак ревнивец, ни зората.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.